Firma uvedie nový mobil, keď na to bude správny čas. Šéf vraj prikázal kompletnú zmenu G7.
Nová vlajková loď LG sa údajne kvôli kompletnej zmene dizajnu oneskorí. Prezradiť to mal anonymný zástupca firmy pre kórejský portál Korea Herald. Web tiež tvrdí, že samotný šéf firmy Jo Seong-jin údajne znížil objednávky, aby zastavil práce na G7 a zmenili produkt "od podlahy".
Pôvodne sa očakávalo, že novinka bude predstavená na veľtrhu MWC, tak ako predchodca G6 minulý rok. Na nedávnom CES 2018 však firma ohlásila zmenu cyklu, v ktorom vydávala nové smartfóny.
"Uvedieme nové smartfóny, keď to bude potrebné. Ale neuvedieme ich len preto, že to ostatní rivali robia," nechal sa počuť CEO firmy Jo Seong-jin. Následne na to údajne prikázal zamestnancom, aby začali pracovať na telefóne odznovu.
Zdroj tvrdí, že viac informácii sa dozvieme v období čínskeho nového roka, ktorý tento rok vychádza na 16. februára. Je však možné, že príchodu novinky sa dočkáme až niekedy v apríli. Ako výrazne dovtedy stihne firma zmeniť G7 a čo konkrétne by sa na ňom malo zmeniť, nie je známe.
Jednou z funkcií má byť duálny fotoaparát a možnosť snímania dúhovky oka. Ide však len o špekulácie.